

**Projektas**

**panevėžio rajono savivaldybės taryba**

**sprendimas**

**DĖL PEDAGOGŲ, GYDYTOJŲ IR SLAUGYTOJŲ, KULTŪROS IR MENO, SOCIALINIŲ DARBUOTOJŲ DALINIŲ KELIONĖS Į DARBĄ IŠLAIDŲ KOMPENSAVIMO TVARKOS APRAŠO PATVIRTINIMO**

2022 m. kovo 31 d. Nr. T

Panevėžys

Vadovaudamasi Lietuvos Respublikos vietos savivaldos įstatymo 16 straipsnio   
2 dalies 38 punktu, Lietuvos Respublikos švietimo įstatymo pakeitimo įstatymo 69 straipsnio   
5 punktu, Lietuvos Respublikos transporto lengvatų įstatymo 6 straipsnio 2 punktu ir siekdama, kad būtų užtikrinta gyventojų teisė į kokybiškas ugdymo, gydymo, kultūrines ir socialines paslaugas, Savivaldybės taryba n u s p r e n d ž i a:

1. Patvirtinti Pedagogų, gydytojų ir slaugytojų, kultūros ir meno, socialinių darbuotojų dalinių kelionės į darbą išlaidų kompensavimo tvarkos aprašą (pridedama).

2. Pripažinti netekusiu galios Panevėžio rajono savivaldybės tarybos 2018 m. rugpjūčio 30 d. sprendimą Nr. T-158 „Dėl pedagogų, gydytojų ir slaugytojų, kultūros ir meno, socialinių darbuotojų dalinių kelionės į darbą išlaidų kompensavimo tvarkos aprašo“ su visais pakeitimais.

PATVIRTINTA

Panevėžio rajono savivaldybės tarybos

2022 m. kovo 31 d. sprendimu Nr. T

**PEDAGOGŲ, GYDYTOJŲ IR SLAUGYTOJŲ, KULTŪROS IR MENO, SOCIALINIŲ DARBUOTOJŲ DALINIŲ KELIONĖS Į DARBĄ IŠLAIDŲ KOMPENSAVIMO TVARKOS APRAŠAS**

**I. BENDROSIOS NUOSTATOS**

1. Šis tvarkos aprašas (toliau – Aprašas) reglamentuoja Panevėžio rajono savivaldybėje, savivaldybės biudžetinėse įstaigose ir viešosiose sveikatos priežiūros įstaigose, kurių savininko teises ir pareigas įgyvendinanti institucija yra Panevėžio rajono savivaldybės taryba, pedagogų, gydytojų ir slaugytojų, kultūros ir meno, socialinių darbuotojų dalinių kelionės į darbą (į vieną pusę) išlaidų kompensavimą iš savivaldybės biudžeto;

2. Dalinės kelionės į darbą išlaidos kompensuojamos darbo dienomis važiavusiesiems į darbą:

2.1. bendrojo ugdymo, neformaliojo vaikų švietimo mokyklų, lopšelių-darželių pedagoginiams darbuotojams ir bibliotekininkams;

2.2. sveikatos priežiūros įstaigų gydytojams, slaugytojams ir kitiems sveikatos priežiūros specialistams;

2.3. kultūros ir meno įstaigų kultūros ir meno darbuotojams;

2.4. socialinių paslaugų centro socialinių paslaugų srities darbuotojams ir slaugytojams, seniūnijų socialiniams darbuotojams.

3. Aprašo tikslas – sudaryti palankesnes sąlygas įdarbinti kvalifikuotus specialistus, užtikrinant gyventojų teisę į kokybiškas ugdymo, gydymosi, kultūrines ir socialines paslaugas.

4. Dalinės kelionės į darbą išlaidos kompensuojamos neviršijant įstaigų metinėse išlaidų sąmatose šiam tikslui patvirtintų asignavimų.

**II. DALINIŲ KELIONĖS Į DARBĄ IŠLAIDŲ KOMPENSACIJŲ APSKAIČIAVIMO IR MOKĖJIMO TVARKA**

5. Biudžetinių įstaigų vadovai lėšų poreikį ateinančių metų dalinių kelionės į darbą išlaidų kompensacijoms mokėti kiekvienais metais iki lapkričio 10 d. pateikia Finansų skyriui, o viešųjų sveikatos priežiūros įstaigų lėšų poreikį – Apskaitos skyriui.

6. Savivaldybė, planuodama ateinančių metų biudžetą, pagal pateiktą lėšų poreikį numato ir skiria lėšas dalinėms kelionės į darbą išlaidoms kompensuoti.

7. Kalendoriniais metais pasikeitus aplinkybėms, kurios gali turėti įtakos lėšų poreikiui, įstaigų vadovai gali kreiptis į savininko teises ir pareigas įgyvendinančią instituciją dėl papildomų lėšų, reikalingų dalinėms kelionės į darbą išlaidoms kompensuoti, skyrimo.

8. Viešosios sveikatos priežiūros įstaigos vadovas pasirašo lėšų naudojimo sutartį su Savivaldybės administracijos direktoriumi. Ketvirčio lėšas dalinėms kelionės į darbą išlaidoms kompensuoti Apskaitos skyrius perveda pagal einamojo ketvirčio paskutinio mėnesio 15 dienos pateiktą mokėjimo prašymą.

9. Dalinių kelionės į darbą išlaidų kompensaciją gali gauti darbuotojai, kurių faktinė gyvenamoji vieta nesutampa su darbo vieta ir yra toliau kaip 10 kilometrų.

10. Dalinių kelionės į darbą išlaidų kompensacija nemokama darbuotojams, kurie į darbą vyksta miesto maršrutiniais autobusais.

11. Dalinių kelionės į darbą išlaidų kompensacija apskaičiuojama Aprašo 2.2–2.4 papunk-čiuose nurodytiems darbuotojams pagal atstumą (į vieną pusę):

11.1. nuo 10 iki 16 km – 1 Eur už vieną darbo dieną;

11.2. nuo 16 iki 26 km – 2 Eur už vieną darbo dieną;

11.3. daugiau kaip 26 km – 3 Eur už vieną darbo dieną.

12. Dalinių kelionės į darbą išlaidų kompensacija apskaičiuojama Aprašo 2.1 papunktyje nurodytiems darbuotojams pagal atstumą (į vieną pusę):

12.1. nuo 10 iki 16 km – 2 Eur už vieną darbo dieną;

12.2. nuo 16 iki 26 km – 4 Eur už vieną darbo dieną;

12.3. daugiau kaip 26 km – 6 Eur už vieną darbo dieną.

13. Darbuotojai, pageidaujantys gauti dalinių kelionės į darbą išlaidų kompensaciją, įstaigų vadovams, įstaigų vadovai – Savivaldybės merui pateikia prašymą su nurodyta tikslia gyvenamąja vieta. Dalinių kelionės išlaidų kompensacijų skyrimas įforminamas Savivaldybės mero potvarkiu ar įstaigos vadovo įsakymu.

14. Įstaigų vadovai, išnagrinėję įstaigų darbuotojų prašymus, įsakymu tvirtina vardinį darbuotojų, turinčių teisę gauti dalinių kelionės į darbą išlaidų kompensaciją, sąrašą.

15. Dalinių kelionės į darbą išlaidų kompensacija apskaičiuojama vadovaujantis darbo laiko apskaitos žiniaraščiu, darbo grafiku, atsižvelgiant į nuvažiuotą atstumą, kuris nustatomas įstaigos vadovo įsakymu.

16. Dalinių kelionės į darbą išlaidų kompensacija mokama kas mėnesį, kitą mėnesį už praėjusį.

17. Kompensacijos mokėjimas nutraukiamas:

17.1. darbuotojui nutraukus darbo sutartį;

17.2. darbuotojui persikėlus gyventi arčiau nei 10 kilometrų nuo darbo vietos.

18. Darbuotojams, kurie dirba keliose darbovietėse, kompensacija apskaičiuojama ir mokama pagal darbuotojo pasirinktą vieną darbovietę, dirbtą tą darbo dieną.

19. Kompensacija nemokama darbuotojų atostogų, nedarbingumo, komandiruočių metu.

20. Pasikeitus gyvenamajai vietai, darbuotojai per 3 darbo dienas privalo raštu informuoti įstaigos vadovą.

21. Paaiškėjus, kad dalinių kelionės į darbą išlaidų kompensacija buvo skirta ne tam asmeniui, pateikti melagingi ar netikslūs duomenys, dalinių kelionės į darbą išlaidų kompensacija išieškoma Lietuvos Respublikos įstatymų ir kitų teisės aktų nustatyta tvarka.

**III. BAIGIAMOSIOS NUOSTATOS**

22. Įstaigos buhalteris atsako už teisingą dalinių kelionės į darbą išlaidų kompensacijų darbuotojams apskaičiavimą.

23. Įstaigos vadovas atsako už kompensacijos lėšų skyrimo teisėtumą.

24. Įstaigos vadovas, nesilaikantis šiame Apraše nustatytų reikalavimų, atsako pagal galiojančius Lietuvos Respublikos teisės aktus.

25. Dokumentai, susiję su dalinių kelionės į darbą išlaidų kompensavimu įstaigų darbuotojams, saugomi vadovaujantis įstaigų nuostatuose nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS ADMINISTRACIJOS**

**FINANSŲ SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL PEDAGOGŲ, GYDYTOJŲ IR SLAUGYTOJŲ, KULTŪROS IR MENO, SOCIALINIŲ DARBUOTOJŲ DALINIŲ KELIONĖS Į DARBĄ IŠLAIDŲ KOMPENSAVIMO TVARKOS APRAŠO PATVIRTINIMO“** **PROJEKTO AIŠKINAMASIS RAŠTAS**

2022 m. kovo 10 d.

Panevėžys

**1. Sprendimo projekto tikslai ir uždaviniai**

Tvarkos Aprašas reglamentuoja Panevėžio rajono savivaldybėje, savivaldybės biudžetinėse įstaigose ir viešosiose sveikatos priežiūros įstaigose, kurių savininko teises ir pareigas įgyvendinanti institucija yra Panevėžio rajono savivaldybės taryba, pedagogų, gydytojų ir slaugytojų, kultūros ir meno, socialinių darbuotojų dalinių kelionės į darbą (į vieną pusę) išlaidų kompensavimą. Ši kompensavimo tvarka padės sudaryti palankesnes sąlygas įdarbinti kvalifikuotus specialistus, užtikrinant gyventojų teisę į kokybiškas ugdymo, gydymosi, kultūrines ir socialines paslaugas.

**2. Siūlomos teisinio reguliavimo nuostatos**

Papildytas Pedagogų, gydytojų ir slaugytojų, kultūros ir meno, socialinių darbuotojų dalinių kelionės į darbą išlaidų kompensavimo tvarkos Aprašas 12 punktu, kuriame numatoma, kad kompensaciją bendrojo ugdymo, neformaliojo vaikų švietimo mokyklų, lopšelių-darželių pedagoginiams darbuotojams ir bibliotekininkams bus mokama: nuo 10 iki 16 km – 2 Eur už vieną darbo dieną; nuo 16 iki 26 km – 4 Eur už vieną darbo dieną; daugiau kaip 26 km – 6 Eur už vieną darbo dieną.

**3. Laukiami rezultatai**

Patikslinus Aprašą bus mokama didesnė kompensacija visiems švietimo ištaigose dirbantiems pedagoginiams darbuotojams ir bibliotekininkams, tai padės išlaikyti arba pritraukti į rajoną dirbti kvalifikuotus specialistus.

**4. Lėšų poreikis ir šaltiniai**

Papildomai metams gali reikėti apie 70,0 tūkst. eurų kompensacijoms mokėti.

**5. Kiti sprendimui priimti reikalingi pagrindimai, skaičiavimai ar paaiškinimai**

Reikalingas sprendimo projekto antikorupcinis vertinimas.

Finansų skyriaus vedėja Šarūnė Karalevičienė